'কোথাও উৎসব কোথাও তালা'
কোথাও উৎসব কোথাও তালা – সমকাল করেছে এমন শিরোনাম। বলা হয় মনোনয় ফরম বিক্রির মাধ্যমে আওয়ামী লীগ ও এর শরিক দলগুলো নির্বাচনী যাত্রা শুরু করে দিল। অন্যদিকে গতকাল শনিবারও বিএনপির অফিসে তালা ঝুলতে দেখা গেছে। রাজনীতির এমন বিপরীতমুখী অবস্থা চলমান সংকটেরই প্রতিচ্ছবি যেন।
অনেকটা একই শিরোনাম ইংরেজি দৈনিক ডেইলি স্টারের, পত্রিকাটি লিখেছে – AL BNP Office, Distance 1.6km, mood poles apart, অর্থাৎ আওয়ামী লীগ ও বিএনপি অফিসের দূরত্ব মাত্র ১.৬ কিলোমিটার, কিন্তু পরিবেশ একেবারেই ভিন্ন।
বঙ্গবন্ধু অ্যাভিনিউতে ৫০ জনের মতো পুলিশ সদস্য ভিড় সামলাতে হিমশিম খাচ্ছিলেন, মনোনয়ন প্রত্যাশীরা তাদের সমর্থকদের নিয়ে মনোনয়ন কিনতে হাজির হচ্ছেন। আর একই সময় বিএনপির নয়াপল্টনে কেন্দ্রীয় কার্যালয়ের সামনেও গত তিন সপ্তাহের মতো এদিনও দায়িত্বরত পুলিশকে দেখা যায়। সেখানে অবশ্য পুলিশ ছাড়া আর কারো উপস্থিতি চোখে পড়েনি।
আ’লীগের কার্যালয়ে উপচে পড়া ভিড়, প্রথম দিনেই ১০৭৪ মনোনয়ন ফরম বিক্রি – দৈনিক সংবাদের প্রধান শিরোনাম। বলা হয় আসন্ন দ্বাদশ জাতীয় সংসদ নির্বাচন উপলক্ষ্যে আওয়ামী লীগের মনোনয়ন ফরম বিক্রি ও জমা নেওয়ার কার্যক্রম শুরু হয়েছে।
বঙ্গবন্ধু অ্যাভিনিউয়ের কেন্দ্রীয় কার্যালয়ে এই কার্যক্রম উদ্বোধন করেন আওয়ামী লীগ সভাপতি শেখ হাসিনা। পরে একে একে ফরম সংগ্রহ শুরু করেন অন্যান্য মনোনয়ন প্রত্যাশীরা। দলটির পক্ষ থেকে জানানো হয়েছে, মনোনয়ন ফরম বিক্রি চলবে আগামী চারদিন (মঙ্গলবার) পর্যন্ত। প্রথমদিন প্রায় ৫ কোটি ৩৭ লাখ টাকার ফরম বিক্রি হয়েছে।
নির্বাচন হয়ে গেলে বিদেশিরা চুপ হয়ে যাবে : জয়; ইত্তেফাকের শিরোনাম। বলা হচ্ছে আগামী ১০ বছরে বিএনপি-জামায়াত বলে কোনো দল থাকবে না বলে মন্তব্য করেছেন প্রধানমন্ত্রীর তথ্য ও যোগাযোগ প্রযুক্তিবিষয়ক উপদেষ্টা এবং সিআরআই চেয়ারম্যান সজীব ওয়াজেদ জয়। শনিবার (১৮ নভেম্বর) বিকালে সাভারের শেখ হাসিনা জাতীয় যুব উন্নয়ন ইনস্টিটিউটে জয় বাংলা ইয়ুথ অ্যাওয়ার্ড অনুষ্ঠানে এসব কথা বলেন সজীব ওয়াজেদ জয়।
বিএনপিসহ বিরোধীদের ৪৮ ঘন্টার হরতাল শুরু – প্রথম আলোর শিরোনাম। পাঁচ দফা অবরোধের পর জাতীয় সংসদ নির্বাচনের ‘একতরফা’ তফসিল ঘোষণার প্রতিবাদে সারা দেশে আজ রোববার শুরু হচ্ছে বিএনপির ৪৮ ঘণ্টার হরতাল। আজ সকাল ছয়টা থেকে মঙ্গলবার সকাল ছয়টা পর্যন্ত হরতাল চলবে।
শান্তিপূর্ণ হরতালের এই কর্মসূচিতে সবাইকে রাজপথে নামার আহ্বান জানিয়েছে বিএনপি। সমমনা একাধিক দল ও জোটের পাশাপাশি জামায়াতে ইসলামীও হরতাল দিয়েছে। ২৮ শে অক্টোবরের পর এটি বিএনপিসহ বিরোধী দলগুলোর দ্বিতীয় দফার হরতাল।
এবারও নৌকা প্রতীক চায় শরিক দলগুলো  - দৈনিক প্রথম আলোর প্রধান শিরোনাম এটি। বলা হচ্ছে এবারও আওয়ামী লীগের নৌকা প্রতীক নিয়েই নির্বাচন পাড়ি দিতে চায় ১৪-দলীয় জোটের শরীকেরা।
জানা গেছে শরীক দলগুলো এবার আগের নির্বাচনগুলোর তুলনায় অনেক বেশি অর্থাৎ ১০০টির মতো আসন চাইতে পারে। শরিকেরা নৌকা প্রতীকে তাদের গুরুত্বপূর্ণ নেতাদের জয় নিশ্চিত করতে চায়। এর বাইরে নিজস্ব প্রতীকেও কিছু প্রার্থী দেবে শরীক দলগুলো।
ঢাকার একটিসহ তিন আসনে নৌকার প্রার্থী হতে চান সাকিব – এমন শিরোনাম বণিক বার্তার।
দ্বাদশ জাতীয় সংসদ নির্বাচনে নৌকার প্রার্থী হয়ে ভোটে দাঁড়াতে ঢাকার একটিসহ মোট তিন আসনে আওয়ামী লীগের মনোনয়ন ফরম সংগ্রহ করেছেন বাংলাদেশ জাতীয় ক্রিকেট দলের অধিনায়ক সাকিব আল হাসান। রাজধানীর ২৩ বঙ্গবন্ধু এভিনিউয়ে দলের কেন্দ্রীয় কার্যালয় থেকে তার পক্ষে একজন প্রতিনিধি গতকাল মনোনয়ন ফরম সংগ্রহ করেন বলে জানা গেছে। সাকিব ঢাকা-১০ এবং নিজ জেলা মাগুরা-১ ও মাগুরা-২ আসনে আওয়ামী লীগের প্রতীক নিয়ে ভোটে লড়তে চান।
জাপায় নির্বাচনী নাটক শুরু – নয়া দিগন্তের প্রধান শিরোনাম। বলা হচ্ছে : জাতীয় পার্টিতে গত দুই যুগ ধরে নির্বাচন এলে নাটকীয়তার যেন শেষ থাকে না। এবারো এর ব্যতিক্রম নয়।
গত ১৫ই নভেম্বর তফসিল ঘোষণা হয়েছে। আগামী ৭ জানুয়ারি দ্বাদশ জাতীয় নির্বাচন। জাতীয় পার্টিতে নির্বাচনকে কেন্দ্র করে রওশন এরশাদ ও জি এম কাদেরকে ঘিরে দুই মেরুতে অবস্থান স্পষ্ট।
তফসিল ঘোষণার দিনই গণমাধ্যমে পাঠানো সংবাদ বিজ্ঞপ্তিতে নির্বাচনে যাওয়ার ঘোষণা দিয়েছেন জাপার প্রধান পৃষ্ঠপোষক রওশন এরশাদ। তিনি বর্তমান সংসদে বিরোধী দলীয় নেতাও বটে। অন্য দিকে জাপার চেয়ারম্যান জি এম কাদের নির্বাচনের পরিবেশ তৈরি হয়নি জানিয়ে ‘আপাতত’ নির্বাচনে যাওয়া বা না যাওয়ার কোনো ঘোষণাই দেননি।
তবে গতকাল নির্বাচন কমিশনে রওশন এরশাদ ও জি এম কাদের আলাদা আলাদাভাবে চিঠি দিয়েছেন। রাষ্ট্রপতি মো: সাহাবুদ্দিনের সাথে আজ রোববার সাক্ষাৎ করবেন জাতীয় সংসদের বিরোধীদলীয় নেতা ও জাতীয় পার্টির প্রধান পৃষ্ঠপোষক বেগম রওশন এরশাদ।
তফসিলের পরও সারা দেশে ধরপাকড় – মানবজমিনের প্রধান শিরোনাম। বলা হয় জাতীয় সংসদ নির্বাচনের তফসিল ঘোষণার পরও থেমে নেই বিরোধী দলের নেতাকর্মীদের ধরপাকড়। প্রতিদিনই সাঁড়াশি অভিযান চালানো হচ্ছে বিএনপি-জামায়াত ও যুগপৎ আন্দোলনে থাকা সমমনা দলগুলোর নেতাদের বাড়ি বাড়ি।
নেতাদের না পেয়ে গ্রেপ্তার করা হচ্ছে পরিবারের স্বজন, গাড়িচালক, ব্যক্তিগত সহকারী, অফিসের স্টাফদের। গ্রেপ্তার এড়াতে ঘরছাড়া দলটির লাখো নেতাকর্মী।
তফসিল ঘোষণার দিন থেকে গত চারদিনে বিএনপি’র দেড় সহস্রাধিক নেতাকর্মীকে গ্রেপ্তার করা হয়েছে। তবে প্রশাসনের তরফ থেকে বলা হয়েছে, গ্রেপ্তারকৃতরা সবাই নাশকতার মামলার আসামি।
নিষ্ক্রিয় নেতাদের বিরুদ্ধে হার্ডলাইনে বিএনপি – যুগান্তরের শিরোনাম এটি। বলা হয় আন্দোলনে না থেকে শীর্ষ নেতাদের মিথ্যা তথ্য দিয়ে বিভ্রান্ত করা হচ্ছে। ঢাকায় থেকে বলছেন তার অবস্থান এলাকায়। আন্দোলনের পুরোনো ছবি পাঠানোর নজির মিলেছে। এ ধরনের নেতাদের তালিকা করা হচ্ছে।
মাঠে না থাকলে তাদের বিরুদ্ধে নেওয়া হবে সাংগঠনিক ব্যবস্থা। ইতোমধ্যে সাতক্ষীরাসহ কয়েকটি জেলায় দায়িত্বে থাকা নেতাদের বিরুদ্ধে পদক্ষেপ নেওয়া হয়েছে। গ্রেফতার এড়িয়ে রাজপথে কর্মসূচি পালনসহ দেওয়া হচ্ছে নানা নির্দেশনা।
যুক্তরাষ্ট্রের সদ্যঘোষিত শ্রমনীতি নিয়ে শঙ্কায় গার্মেন্ট শিল্প মালিকরা  - বণিক বার্তার প্রধান শিরোনাম এটি। বলা হচ্ছে ‘‌গণতান্ত্রিক প্রক্রিয়ায় বাধাদানকারীদের’ বিরুদ্ধে পদক্ষেপ গ্রহণের ঘোষণা ছিল আগে থেকেই। এর মধ্যে অনেকটা আকস্মিকভাবেই ‘শ্রম অধিকার লঙ্ঘনকারীদের’ বিরুদ্ধেও বাণিজ্য নিষেধাজ্ঞা, ভিসা বিধিনিষেধসহ শাস্তিমূলক পদক্ষেপের নির্দেশনা জারি করলেন মার্কিন প্রেসিডেন্ট জো বাইডেন।
দেশটির পররাষ্ট্রমন্ত্রী অ্যান্টনি ব্লিংকেন এক ঘোষণায় বিষয়টি জানানোর পর থেকেই ভীত হয়ে উঠেছেন বাংলাদেশের গার্মেন্ট শিল্প খাতের উদ্যোক্তারা। দেশের বর্তমান অবস্থা বিবেচনায় বিষয়টিকে রাজনৈতিক উদ্দেশ্যে কাজে লাগানো হতে পারে বলে আশঙ্কা করছেন তারা।
Global coalition writes to PM to reassess RMG sector’s minimum wage – দ্য বিজনেস স্ট্যান্ডার্ডের শিরোনাম। খবরটিতে বলা হচ্ছে পাঁচটি আন্তর্জাতিক সংস্থা, যারা ২৫০০টির এর বেশি ব্র্যান্ড, প্রতিষ্ঠান ও সরবরাহকারীদের প্রতিনিধিত্ব করে এবং বাংলাদেশের ২৯০০টি ফ্যাক্টরির সাথে কাজ করে, তারা বাংলাদেশের পোশাক শ্রমিকদের সাম্প্রতিক ন্যূনতম মজুরি নির্ধারণের পরিমাণ নিয়ে অসন্তুষ্টি জানিয়েছে।
প্রধানমন্ত্রী শেখ হাসিনাকে লেখা এক চিঠিতে এই সংস্থাগুলো মানবাধিকারের বিষয়টি মাথায় রেখে আন্তর্জাতিক শ্রম ও কারখানার সাথে সঙ্গতি রেখে নতুন করে সর্বনিম্ন মজুরি পুর্নবিবেচনার দাবি জানিয়েছে এবং এ নিয়ে মালিক ও শ্রমিক পক্ষকে একসাথে কাজ করার আহবান জানিয়েছে।
স্বর্ণের দামে রেকর্ড, ভরি ১ লাখ ৬ হাজার ৩৭৬ টাকা – নয়া দিগন্তের আরেকটি শিরোনাম। এখানে বলা হচ্ছে দেশের বাজারে আবার স্বর্ণের দাম বাড়ানো হয়েছে। সব থেকে ভালো মানের বা ২২ ক্যারেটের এক ভরি (১১.৬৬৪ গ্রাম) স্বর্ণের দাম এক হাজার ৭৫০ টাকা বাড়িয়ে নতুন দাম নির্ধারণ করা হয়েছে। এতে ভালো মানের এক ভরি স্বর্ণের দাম হয়েছে এক লাখ ছয় হাজার ৩৭৬ টাকা। এর আগে কখনো দেশের বাজারে স্বর্ণের এত দাম হয়নি।
Rain triggers fears of fresh spike of dengue – ইংরেজি দৈনিক নিউ এজের খবরে বলা হচ্ছে বৃষ্টি নতুন করে ডেঙ্গুর সংক্রমণ বাড়ার শঙ্কা তৈরি করেছে। বিশেষজ্ঞরা বলছেন এবারের ডেঙ্গুর আচরণ খুবই অস্বাভাবিক, কারণ শীত আসতে চললো কিন্তু এখনো উদ্বেগজনক হারে বাংলাদেশে ডেঙ্গুতে মৃত্যু ও হাসপাতালে ভর্তির সংখ্যা বেড়ে চলেছে। আর এখন ঘূর্ণিঝড় মিধিলির কারণে সৃষ্টি হওয়া বৃষ্টিতে পরিস্থিতির আরও অবনতি হওয়ার আশঙ্কা করছেন তারা।
অনেক পত্রিকাই তাদের প্রধান শিরোনাম করেছে বিশ্বকাপ ক্রিকেট ফাইনাল নিয়ে। ইংরেজি দৈনিক ঢাকা ট্রিবিউন লিখেছে - India, Australia gunning for ODI supremacy. অর্থাৎ ওয়ানডে শ্রেষ্ঠত্বের জন্য আজ লড়বে ভারত ও অস্ট্রেলিয়া। এবারের বিশ্বকাপের এই দুই সেরা দল আজ নরেন্দ্র মোদী স্টেডিয়ামে শিরোপার জন্য মুখোমুখি হবে।
আজ ফাইনাল – ভারতের তিন নাকি অস্ট্রেলিয়ার ছয়? এমন শিরোনাম কালের কন্ঠের। তারা লিখেছে বিশ্বকাপ ফাইনাল নিয়ে রোহিত শর্মার ভেতরে কোনো আলোড়ন থেকে থাকলেও বাইরে এর কোনো প্রতিফলন নেই।
দুপুরে শহরের অন্যতম প্রত্ন নিদর্শন আদালাজ স্টেপওয়েলে প্যাট কামিন্সের সঙ্গে বিশ্বকাপ ট্রফি নিয়ে ফটোসেশন করেছেন। বিশ্বকাপ কার হবে, ভারতের  তৃতীয়, নাকি অস্ট্রেলিয়ার ষষ্ঠ শিরোপা—সেটি জানতে আরেকটু অপেক্ষা করতে হবে।

কোথাও উৎসব কোথাও তালা